Псори зэхэкIа хуэдэщ
Къэбэрдей-Балъкъэрым футболымкIэ и мыгъэрей чемпионатыр иухыным къэнэжа джэгугъуитIым мыхьэнэшхуэ дыдэ яIэжкъым. ЗэхэмыкIауэ къэнар гуп нэхъыщхьэм хагъэкIыну ещанэ командэращ.
Тхьэмахуэ ипэкIэ дыщэ медалхэр зыIэрызыгъэхьа «Автозапчасть»-м и футболистхэм адэкIэ загъэпсэху хъунущ. Ар езыхэми зыхащIэ. КъыкIэлъыкIуэ джэгугъуэр абыхэм Бахъсэн щрагъэкIуэкIа пэтми, «ЛогоВАЗ»-р къазэрытекIуар и щыхьэтщ бэнэныгъэр зэриухам.
ЕтIуанэ увыпIэр Iэрыхьащ командитI зэхагъэхьэжу мы гъэм щIэуэ къызэрагъэпэща «Союз-Сэрмакъым». Ар гупыщIэм и ехъулIэныгъэшхуэщ, дыжьын медалхэм Къэбэрдей-Балъкъэрым и кубокри телъхьэ зэрыхуащIар къэплъытэмэ.
Турнир таблицэм и кIэух увыпIэхэр зыубыдынухэри наIуэщ. НэхъапэIуэкIэ ар зи натIэ хъуа «Iэдиихум» и лъэужьыр «Кэнжэм» ихуащ. КъБР-м футболымкIэ и гуп нэхъыщхьэм хагъэкIыну ещанэ командэ мыхъун папщIэ «Спартак-Налшык-Д»-м и насыпышхуэ къикIын хуейщ. Абы папщIэ «Бахъсэнымрэ» «Родник»-мрэ я хьэрхуэрэгъухэм къэнэжа джэгугъуитIми къыщыхагъэщIапхъэщ. Апхуэдэ къэхъуну фIэщщIыгъуейщ, ауэ хэт ищIэн?
АдэкIэ щыгъуазэ фыхуэтщIынщ Къэбэрдей-Балъкъэрым футболымкIэ и гуп нэхъыщхьэм иужьу щызэхэта зэIущIэхэм къарикIуа бжыгъэхэм. Мис ахэр: «Кэнжэ» (Кэнжэ) — «Псыгуэнсу» (Псыгуэнсу) — 0:4, «Iэдииху» (Iэдииху) — «Бедик» (Аргудан) — 1:3, «Нарт» (Нарткъалэ) — «Къэхъун» (Къэхъун) — 2:3, «ГорИс-179-Кавказкабель» (Прохладнэ) — «Бахъсэн» (Бахъсэн) — 1:3, «Тэрч» (Тэрч) — «Спартак-Налшык-Д» (Налшык) — 2:1, «Велес» (Къэрэгъэш) — «Родник» (Псынэдахэ) — 0:3, «Автозапчасть» (Бахъсэн) — «ЛогоВАЗ» (Бабугент) — 3:4, «Союз-Сэрмакъ» (Налшык) — «ХьэтIохъущыкъуей» (ХьэтIохъущыкъуей) — 4:4.
Хьэтау Ислъам.
